ปัจจัยความเสี่ยง

1. ความเสี่ยงในการดำเนินธุรกิจ

1.  ความเสี่ยงจากต้นทุนสินค้ามีราคาแปรผันไปตามราคาซื้อขายของตลาดโลก

ต้นทุนราคาถ่านหินที่บริษัทฯนำเข้ามีองค์ประกอบหลัก คือ ราคาถ่านหิน ค่าระวางเรือ
และอัตราแลกเปลี่ยนเงินตราต่างประเทศ ซึ่งปัจจัยเหล่านี้จะมีราคาผันแปรไปตามราคาตลาดโลก
ดังนั้นการเปลี่ยนแปลงด้านราคาขององค์ประกอบเหล่านี้จึงมีผลกระทบโดยตรงกับต้นทุนสินค้าของบริษัทฯ
โดยหากราคาถ่านหิน ค่าระวางทางเรือมีการปรับราคาขึ้นไป และอัตราแลกเปลี่ยนมีการอ่อนค่าลง
ก็จะส่งผลให้ต้นทุนสินค้าของบริษัทฯสูงขึ้นด้วย

ผลกระทบจากอัตราแลกเปลี่ยนต่อต้นทุนสินค้า

จากการที่บริษัทฯนำเข้าถ่านหินจากต่างประเทศทั้งหมดและจำหน่ายให้กับโรงงานอุตสาหกรรมภายในประเทศเท่านั้น
ทำให้บริษัทฯมีต้นทุนร้อยละ 88 เป็นสกุลเงินดอลลาร์สหรัฐอเมริกา
และรายได้ทั้งหมดเป็นสกุลเงินบาท
ทำให้บริษัทฯมีความเสี่ยงจากอัตราแลกเปลี่ยนเกิดขึ้นหากค่าเงินบาทมีการอ่อนค่าลง
ส่งผลให้บริษัทฯมีต้นทุนที่สูงขึ้น อย่างไรก็ตาม
บริษัทฯมีการป้องกันผลกระทบจากความผันผวนของอัตราแลกเปลี่ยน
โดยการซื้อขายเงินตราต่างประเทศล่วงหน้า (Forward Contract) เป็นสัดส่วนร้อยละ 90
ของต้นทุนสินค้าที่นำเข้าทั้งหมด
ดังนั้นจากนโยบายดังกล่าวทำให้บริษัทฯสามารถลดความเสี่ยงในเรื่องของอัตราแลกเปลี่ยนลงได้มาก

ผลกระทบจากต้นทุนถ่านหินที่ปรับราคาสูงขึ้น

แม้ว่าในปี 2548 บริษัทฯ จะมีต้นทุนของสินค้าที่สูงขึ้น บริษัทฯ
สามารถปรับราคาขายถ่านหินครอบคลุมต้นทุนสินค้าได้ทั้งหมด
ส่งผลให้บริษัทฯสามารถรักษาอัตรากำไรขั้นต้นได้ บริษัทฯ
คาดว่าการปรับราคาขายถ่านหินของบริษัทฯ
เพิ่มขึ้นจะไม่กระทบต่อรายได้และแผนการขยายฐานลูกค้าของบริษัทฯ
แม้โรงงานอุตสาหกรรมจะเปลี่ยนไปใช้เชื้อเพลิงทดแทนชนิดอื่นที่มีราคาต่ำกว่า เช่น แกลบ
กะลาปาล์ม ก็ไม่มีผลกระทบต่อยอดขายถ่านหินของบริษัทฯ เนื่องจากแกลบ
กะลาปาล์มเป็นเชื้อเพลิงที่มีจำนวนจำกัด ไม่เพียงพอต่อการผลิตไอน้ำของโรงงานอุตสาหกรรม
ส่วนน้ำมันเตาเป็นเชื้อเพลิงที่มีแนวโน้มการปรับตัวสูงขึ้นอย่างต่อเนื่องตามราคาตลาดโลกและมีราคาสูงกว่าราคาถ่านหิน
ดังนั้นโรงงานอุตสาหกรรมยังมีความจำเป็นต้องพึ่งพาพลังงานความร้อนในการผลิต
โดยเฉพาะอย่างยิ่งพลังงานความร้อนที่มีต้นทุนต่ำอย่างถ่านหิน
ทำให้คาดว่าลูกค้าของบริษัทฯยังคงสั่งสินค้าของบริษัทฯ ต่อไป

2.  ความเสี่ยงจากการพึ่งพาผู้จัดจำหน่าย/ผู้ผลิตรายใหญ่น้อยราย

ปัจจุบัน บริษัทฯ นำเข้าถ่านหินจากประเทศอินโดนีเซียซึ่งเป็นแหล่งส่งออกถ่านหินที่ใหญ่ติดอันดับ 1
ใน 3 ของโลก โดยบริษัทฯ นำเข้าถ่านหินผ่านผู้จัดจำหน่าย/ผู้ผลิตหลักรายหนึ่งในสัดส่วนร้อยละ 92
และส่วนที่เหลือนำเข้าจากผู้จัดจำหน่าย/ผู้ผลิตรายอื่น
ทั้งนี้หากผู้จัดจำหน่าย/ผู้ผลิตหลักยกเลิกการขายถ่านหินให้กับบริษัทฯอาจส่งผลกระทบต่อการดำเนินธุรกิจโดยตรง
อย่างไรก็ตามผู้จัดจำหน่าย/ผู้ผลิตแต่ละรายเป็นผู้ผลิตถ่านหินขนาดใหญ่ของประเทศอินโดนีเซีย
ซึ่งเป็นบริษัทที่มีชื่อเสียงและฐานะการเงินที่มั่นคง โดยเป็นเหมืองถ่านหินขนาดใหญ่ติดอันดับ 1ใน 5
ของเหมืองถ่านหินในประเทศอินโดนีเซีย
สามารถผลิตถ่านหินคุณภาพดีและมีคุณสมบัติเป็นที่ต้องการของลูกค้าในประเทศ โดยบริษัทฯ
คาดว่าเหมืองถ่านหินหลักแห่งนี้ยังคงสามารถผลิตถ่านหินให้กับบริษัทฯได้มากกว่า 25 ปีขึ้นไป
นอกจากนี้ ปัจจุบันผู้จัดจำหน่าย/ผู้ผลิตหลักสามารถผลิตถ่านหินได้ประมาณ 10,000,000 ตันต่อปี
และมีการสำรวจเหมืองถ่านหินใหม่อย่างต่อเนื่องเพื่อเพิ่มปริมาณสำรองถ่านหินสำหรับจัดจำหน่ายในอนาคต
โดยปริมาณถ่านหินที่จัดจำหน่ายให้กับทางบริษัทฯ คิดเป็นประมาณร้อยละ 6-10%
ของกำลังการผลิตทั้งหมดเท่านั้น
ดังนั้นบริษัทฯจึงมีความมั่นคงในการนำเข้าถ่านหินเข้ามาจัดจำหน่ายให้กับลูกค้าในประเทศ
โดยในภาวะปกติบริษัทฯ มีสัญญาสั่งซื้อถ่านหินจากผู้จัดจำหน่าย/ผู้ผลิตหลักของบริษัทฯเป็นสัญญา 3 ปี
โดยผู้จัดจำหน่าย/ผู้ผลิตจะต้องจัดส่งสินค้าให้กับทางบริษัทฯ
ตามจำนวนตันที่ตกลงกันไว้โดยมีการกำหนดราคาปีต่อปีอ้างอิงตามกลไกของตลาดโลก

บริษัทฯ
ได้มีมาตรการสำรองในการเพิ่มผู้จัดจำหน่าย/ผู้ผลิตถ่านหินเพื่อลดปัจจัยเสี่ยงที่อาจเกิดขึ้นในกรณีผู้จัดจำหน่าย/ผู้ผลิตไม่สามารถส่งถ่านหินให้กับบริษัทฯ
เพื่อให้บริษัทฯ สามารถดำเนินธุรกิจได้อย่างปกติ โดยบริษัทฯได้มีการว่าจ้างบริษัทที่ปรึกษาต่างๆ
ซึ่งเป็นบริษัทที่มีความเชี่ยวชาญในการจัดหาผู้จำหน่าย/ผู้ผลิตถ่านหินในประเทศอินโดนีเซียเพิ่มเติม
พบว่ายังมีผู้จัดจำหน่าย/ผู้ผลิตที่มีคุณภาพสูงอีกหลายแห่ง
ดังนั้นในอนาคตหากบริษัทฯประสบปัญหาการนำเข้าถ่านหินจากผู้จัดจำหน่าย/ผู้ผลิตรายปัจจุบัน
ประเทศอินโดนีเซียก็ยังมีผู้จัดจำหน่าย/ผู้ผลิตรายอื่นๆอีกเป็นจำนวนมากซึ่งมีถ่านหินคุณภาพดีใกล้เคียงกับผู้จัดจำหน่าย/ผู้ผลิตที่บริษัทฯนำเข้าอยู่ในปัจจุบัน
ทำให้บริษัทฯ คาดว่าจะสามารถหาผู้จัดจำหน่าย/ผู้ผลิตรายอื่นทดแทนได้
โดยไม่มีปัญหาในการส่งสินค้าให้กับลูกค้า นอกจากนี้บริษัทฯ
ยังมีความสัมพันธ์ที่ดีกับผู้จัดจำหน่าย/ผู้ผลิตถ่านหินที่เคยทำธุรกิจกับบริษัทฯอีกหลายบริษัท อาทิเช่น
บริษัท Bulk Trading SA บริษัท PT Anugerah Bara Kaltim และ บริษัท PT Engka
Rezeklutana เป็นต้น ซึ่งจะเป็นผู้จัดจำหน่าย/ผู้ผลิตถ่านหินให้กับบริษัทฯ ได้อีกทางหนึ่งด้วย

นอกจากนี้ ประเทศอินโดนีเซียเป็นประเทศที่มีปัญหาเหตุการณ์ความไม่สงบทางการเมืองเป็นระยะ
ซึ่งอาจมีผลกระทบต่อความมั่นคงในการประกอบธุรกิจของผู้จัดจำหน่าย/ผู้ผลิตได้
ทำให้มีความเสี่ยงที่ผู้จัดจำหน่าย/ผู้ผลิตไม่สามารถส่งมอบถ่านหินให้กับบริษัทฯ ได้ตามปกติ
อย่างไรก็ตามในช่วง 3 ปีที่ผ่านมา
รัฐบาลของประเทศอินโดนีเซียยังคงให้การสนับสนุนการส่งออกถ่านหินซึ่งเป็นสินค้าสำคัญที่สามารถสร้างรายได้ให้ประเทศอินโดนีเซียเป็นอย่างมาก

ดังนั้นบริษัทฯจึงมีความมั่นใจว่า ถึงแม้ประเทศอินโดนีเซียจะมีปัญหาทางด้านการเมือง
ผู้จัดจำหน่าย/ผู้ผลิตในประเทศอินโดนีเซียจะยังคงมีความสามารถในการจัดส่งถ่านหินให้กับบริษัทฯได้อย่างต่อเนื่อง

  1.3 ความเสี่ยงจากคลังสินค้าที่อำเภอเมืองหมดสัญญาเช่าทำให้บริษัทฯ
  มีสถานที่เก็บถ่านหินไม่เพียงพอ

ปัจจุบัน บริษัทฯมีคลังสินค้าเพียงแห่งเดียว คือ คลังสินค้าที่อำเภอเมือง จังหวัดสมุทรสาคร
บริษัทฯได้ทำสัญญาเช่าที่ดินไว้ 2 ฉบับ โดยฉบับแรกเป็นสัญญาระหว่างบริษัทฯ กับบุคคลหนึ่ง
ซึ่งเริ่มเมื่อวันที่ 28 ธันวาคม 2544 และมีระยะเวลาสัญญาเช่าทั้งหมด 10 ปี โดยบริษัทฯ
เช่าพื้นที่ทั้งหมด 8 ไร่ และสัญญาฉบับที่สองเป็นสัญญาระหว่างบริษัทฯกับบุคคลอีก 2 ท่าน
โดยมีระยะเวลาการให้เช่าเริ่มตั้งแต่วันที่ 1 มกราคม 2545 ถึง 31 ธันวาคม 2547
มีระยะเวลาสัญญาเช่าทั้งหมด 3 ปี โดยบริษัทฯ เช่าพื้นที่ทั้งหมดจำนวน 10 ไร่
ไม่มีนโยบายต่อสัญญาเช่าในลักษณะที่เป็นสัญญาระยะยาว
เนื่องจากคลังเก็บสินค้าแห่งนี้มีพื้นที่ในการเก็บถ่านหินที่จำกัด
ไม่สามารถรองรับการขยายตัวทางธุรกิจของบริษัทฯ ได้ ดังนั้นสัญญาฉบับที่สองจะสิ้นสุดในวันที่ 31
ธันวาคม 2547 และบริษัทฯ ยังไม่มีคลังสินค้าแห่งใหม่ ทำให้มีผลกระทบกับรายได้ของบริษัทฯ
บริษัทฯ จึงดำเนินการต่อสัญญาเพิ่มอีก 6 เดือน ก่อนที่สัญญาฉบับที่สองจะสิ้นสุดลง และในปี 2548
บริษัทฯ ทำการซื้อที่ดินสำหรับสร้างคลังสินค้า ท่าเทียบเรือ และอาคารสำนักงานที่จังหวัดสมุทรสาคร
ซึ่งเป็นพื้นที่ประมาณ 65 ไร่ และคาดว่าจะแล้วเสร็จภายในปี 2549

4.  ความเสี่ยงจากผู้ประกอบการรายใหม่

ธุรกิจการนำเข้าและจัดจำหน่ายถ่านหินให้กับโรงงานอุตสาหกรรมภายในประเทศเป็นธุรกิจที่ผู้ประกอบการรายใหม่ไม่มีความจำเป็นที่จะต้องลงทุนในอุปกรณ์เครื่องจักรมากนักและเป็นตลาดที่มีผู้แข่งขันน้อยราย
ทำให้มีโอกาสที่จะมีผู้แข่งขันรายใหม่เข้ามาประกอบธุรกิจนี้ได้

ปัจจุบันบริษัทฯ
เป็นผู้จำหน่ายถ่านหินในประเทศไทยที่มีการคัดเลือกและปรับปรุงคุณภาพถ่านหินให้เหมาะสมกับหม้อไอน้ำสำหรับโรงงานอุตสาหกรรมขนาดกลางและเล็ก
เพื่อให้เกิดประสิทธิภาพสูงสุดในการเผาผลาญเชื้อเพลิง
และสามารถลดต้นทุนการผลิตของลูกค้าได้เป็นอย่างดี
ทำให้ลูกค้าให้ความไว้วางใจในการสั่งซื้อสินค้าจากบริษัทฯ ในปัจจุบันบริษัทฯ มีลูกค้าเป็นจำนวนมาก
ทำให้บริษัทฯ สามารถนำเข้าถ่านหินด้วยเรือขนาดใหญ่ ส่งผลให้บริษัทฯ
มีค่าระวางเรือที่ถูกกว่าค่าระวางเรือในกรณีที่นำเข้าถ่านหินจำนวนน้อย
ซึ่งผู้ประกอบการรายใหม่ไม่สามารถนำเข้าถ่านหินจำนวนมากในคราวเดียวกันสำหรับช่วงเริ่มต้นการดำเนินกิจการ
ซึ่งเป็นข้อได้เปรียบในการดำเนินธุรกิจของบริษัทฯ

5.  ความเสี่ยงด้านพลังงานอื่นทดแทนและการขยายฐานลูกค้า

โดยทั่วไป เชื้อเพลิงหลักที่ใช้ในโรงงานอุตสาหกรรมของประเทศไทยจะมีอยู่ 3 ประเภทใหญ่ๆ คือ
น้ำมันเตา ก๊าซธรรมชาติ และถ่านหิน
น้ำมันเตาเป็นเชื้อเพลิงที่โรงงานอุตสาหกรรมส่วนใหญ่เลือกใช้ เนื่องจากการจัดหาซื้อทำได้สะดวก
การใช้งานที่ไม่ยุ่งยากและการบำรุงรักษาหม้อไอน้ำทำได้ง่าย ส่วนก๊าซธรรมชาติส่วนใหญ่จะใช้ใน
อุตสาหกรรมผลิตไฟฟ้า เนื่องจากมีราคาถูกกว่าน้ำมันเตา
ส่วนการใช้ถ่านหินยังไม่เป็นที่แพร่หลายในอุตสาหกรรมต่างๆ
มากนักเนื่องจากผู้ใช้ยังขาดความรู้ในการใช้ถ่านหินได้ดีเพียงพอ

อย่างไรก็ตาม
จากอดีตจนถึงปัจจุบันถ่านหินมีจุดเด่นในเรื่องของการเป็นเชื้อเพลิงที่มีต้นทุนต่ำโดยมีค่าใช้จ่ายในการผลิตเชื้อเพลิงไอน้ำ
1 ตัน ประมาณ 250 บาท สำหรับถ่านหินทั้งประเภทบิทูมินัสและซับบิทูมินัส
เทียบกับน้ำมันเตาประมาณ 670 บาท (ที่มา : ข้อมูลของสถาบันวิจัยพลังงาน
จุฬาลงกรณ์มหาวิทยาลัย, 2544 และบริษัทฯ) อย่างไรก็ตาม
การเปลี่ยนเชื้อเพลิงจากน้ำมันเตาเป็นถ่านหิน
โรงงานอุตสาหกรรมจะต้องมีการลงทุนเปลี่ยนหม้อไอน้ำจากที่ใช้กับน้ำมันเตาเป็นหม้อไอน้ำที่ใช้สำหรับถ่านหิน
แต่เมื่อพิจารณารวมถึงผลกระทบ เช่น
ด้านต้นทุนเชื้อเพลิงรวมถึงค่าใช้จ่ายในการดำเนินงานและการบำรุงรักษาหม้อไอน้ำแล้ว
ลูกค้ามีระยะเวลาคืนทุนเฉลี่ยประมาณ 9-24 เดือน
ขึ้นอยู่กับปริมาณการใช้ถ่านหินและประเภทของหม้อไอน้ำ
ดังนั้นในภาวะปัจจุบันที่โรงงานอุตสาหกรรมต่างๆจำเป็นต้องลดต้นทุนการผลิตเพื่อให้มีขีดความสามารถในการแข่งขันที่สูงขึ้น
ในหลายอุตสาหกรรมจึงเริ่มพิจารณาการใช้ถ่านหินเป็นทางเลือกหนึ่งแทนน้ำมันเตา
ประกอบกับถ่านหินเป็นเชื้อเพลิงซึ่งมีปริมาณสำรองอยู่มากเมื่อเปรียบเทียบกับก๊าซธรรมชาติและน้ำมันเตา
อีกทั้งแหล่งถ่านหินยังกระจายอยู่ในประเทศต่างๆมากกว่า 100 ประเทศทั่วโลก
ทำให้ถ่านหินเป็นเชื้อเพลิงที่มีความมั่นคงสูง
บริษัทฯจึงคาดว่าการใช้ถ่านหินในอนาคตมีแนวโน้มที่จะเพิ่มขึ้นมากกว่าเดิมเป็นจำนวนมาก

2. ความเสี่ยงด้านสิ่งแวดล้อม

ถ่านหินที่นำมาใช้ในโรงงานอุตสาหกรรมมีหลายประเภท ได้แก่ แอนทราไซต์ บิทูมินัส
ซับบิทูมินัสและลิกไนต์ เมื่อนำถ่านหินมาเผาไหม้
ออกซิเจนในอากาศจะทำปฏิกิริยากับถ่านหินที่มีส่วนประกอบของกำมะถัน ทำให้เกิดก๊าซพิษออกมา
ได้แก่ ก๊าซซัลเฟอร์ไดออกไซด์ ทำให้ปอดอักเสบ และฝุ่นละอองของถ่านหินอาจทำให้เกิดโรคภูมิแพ้
โดยเฉพาะถ่านลิกไนต์จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆจะก่อให้เกิดมลภาวะกับสิ่งแวดล้อมน้อยมาก

ปัจจุบัน บริษัทฯนำเข้าถ่านหินประเภทบิทูมินัสและซับบิทูมินัส โดยถ่านหินทั้ง 2
ประเภทเป็นถ่านหินที่มีคุณภาพดีและมีกำมะถันในระดับต่ำ (ปริมาณกำมะถันอยู่ในช่วง 0.1-1.5
เปอร์เซ็นต์ ในขณะที่น้ำมันเตามีกำมะถันอยู่ในช่วง 0.1-3.0 เปอร์เซ็นต์)
ทำให้มีผลกระทบกับสิ่งแวดล้อมน้อยเมื่อนำมาใช้งาน และจากการที่บริษัทฯ
มีระบบในการจัดเก็บถ่านหินอย่างถูกต้องตามหลักวิชาการ
โดยมีมาตรการในการควบคุมฝุ่นอย่างรัดกุม เช่น การจัดให้มีผ้าใบคลุมรอบกองถ่านหิน
การฉีดน้ำดักฝุ่นไม่ให้ฟุ้งกระจาย การสร้างรั้วรอบคลังสินค้า
และรถที่บรรทุกถ่านหินจะมีผ้าใบปิดคลุมมิดชิดไม่ให้เศษถ่านหินตกพื้น เป็นต้น
ทำให้ไม่เกิดปัญหากับสิ่งแวดล้อมจากถ่านหินของบริษัทฯ